b'\n_START_ARTICLE_\nZoran Lili\xc4\x87\n_START_PARAGRAPH_\nZoran Lili\xc4\x87 (serb. \xd0\x97\xd0\xbe\xd1\x80\xd0\xb0\xd0\xbd \xd0\x9b\xd0\xb8\xd0\xbb\xd0\xb8\xd1\x9b s. 27. elokuuta 1953, Brza Palanka, Serbia, Jugoslavia) on serbialainen poliitikko. H\xc3\xa4n toimi Serbian parlamentin puhemiehen\xc3\xa4 vuonna 1993 ja Jugoslavian liittotasavallan presidenttin\xc3\xa4 vuosina 1993-1997. H\xc3\xa4n on \xc3\xa4itins\xc3\xa4 puolelta etninen romanialainen.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nLili\xc4\x87 k\xc3\xa4vi peruskoulunsa kotikyl\xc3\xa4ss\xc3\xa4\xc3\xa4n ja opiskeli sen j\xc3\xa4lkeen Belgradin yliopiston teknillisess\xc3\xa4 tiedekunnassa. Valmistumisensa j\xc3\xa4lkeen h\xc3\xa4n ty\xc3\xb6skenteli Rakovican kumitehtaassa. 12 vuoden ty\xc3\xb6skentelyn j\xc3\xa4lkeen h\xc3\xa4net ylennettiin tehtaan p\xc3\xa4\xc3\xa4johtajaksi._NEWLINE_Serbian parlamentissa h\xc3\xa4n edusti Serbian Sosialistipuoluetta (SPS) ja toimi my\xc3\xb6s parlamentin puhemiehen\xc3\xa4. H\xc3\xa4net nimitettiin my\xc3\xb6s Jugoslavian liittotasavallan presidentiksi kun viran edellinen haltija Dobrica \xc4\x86osi\xc4\x87 joutui eroamaan. Muodollisesta asemastaan huolimatta h\xc3\xa4nen katsottiin yleisesti olevan Serbian presidentti Slobodan Milosevicin marionetti._NEWLINE_1997 Slobodan Milosevicin tultua liittotasavallan presidentiksi, SPS asetti Lili\xc4\x87in ehdokkaakseen Serbian presidentin virkaan. Lili\xc4\x87in ep\xc3\xa4onnistuttua vaalien toisella kierroksella, h\xc3\xa4nest\xc3\xa4 tuli liittotasavallan varap\xc3\xa4\xc3\xa4ministeri Momir Bulatovi\xc4\x87in hallituksessa. T\xc3\xa4ss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n pysyi vuoden 1999 huhtikuuhun asti, jolloin Milosevic kutsui h\xc3\xa4net talousasioiden neuvonantajakseen teht\xc3\xa4v\xc3\xa4alueena erityisesti taloussuhteet Kroatian kanssa. Samaan aikaan h\xc3\xa4n toimi Jugotransportin p\xc3\xa4\xc3\xa4johtajana sek\xc3\xa4 Jugoslavian shakkiyhdistyksen puheenjohtajana. Lili\xc4\x87 j\xc3\xa4tti Sosialistipuolueen vuonna 2000 ja perusti uuden Serbian Sosialidemokraattisen Puolueen, jonka Lili\xc4\x87 on sanonut seuraavan Svetozar Markovi\xc4\x87in linjaa. Puolue ei kuitenkaan saavuttanut mainittavaa vaalimenestyst\xc3\xa4._NEWLINE_Lili\xc4\x87 yritti my\xc3\xb6s selvitell\xc3\xa4 Libyan HIV-oikeudenk\xc3\xa4ynti\xc3\xa4, jossa nelj\xc3\xa4 bulgarialaista sairaanhoitajaa ja palestiinalainen l\xc3\xa4\xc3\xa4k\xc3\xa4ri tuomittiin kuolemaan n\xc3\xa4iden v\xc3\xa4itetysti tartutettua HIV viruksen libyalaisiin vauvoihin. Lili\xc4\x87 esiintyi t\xc3\xa4ss\xc3\xa4 yhteydess\xc3\xa4 omavaltaisesti Bulgarian presidentin, Georgi P\xc4\x83rvanovin edustajana.'